TACLOBAN CITY – Pira pa nga Krisismas an maabot ha katawhan Pilipino labi na ha aton rehiyon? Amo ini an dako nga paki-ana han mga parag-uma ha bug-os nga rehiyon-8 ha pagselibrar han kapaskuhan yana nga tuig.
Hababaw nga pagkita han opisyales han aton gobyerno nga pinaagi hini nga tinatawag nga Conditional Cash Transfer (CCT) sugad han Pantawid Pamilyang Pilipino Program (4Ps) masosolbar an kakurian han katawhan, nagpapakita la ini nga diri seryuso, harapaw ngan waray ha kongkreto nga kondisyon an ginhahatag nga solusyon ha mga batakan nga gin-uungara han katawhan.
“Samtang nagpapabilin an interes han mga kapitalista, labi an dagko nga langyawanon, kakunsabo an mga dagko nga agaron maytuna ngan burukrata nga aada ha poder han aton gobyerno, waray hingaradtuan an 4Ps kundi panhugay la para wad-on kita ha tinuod nga kauswagan,” pahayag ni Nestor Lebico, Secretary General han SAGUPA-SB.
Tinuod nga reporma ha tuna, tinuod nga industriyalisasyon, tinuod nga paghahatag han mga batakan nga sopurta ngan serbisyo sosyal, tinuod nga hustisya ngan tinuod nga panlulugaring han aton nasud nga libre han dikta han mga langyaw an gin-aaro han masa nga Pilipino.
Ha pira pala ka-adlaw an naglabay, ginhahambog han Department of Social Walefare and Development (DSWD-8) ha aton rehiyon nga target han ahensya nga paraon an baynte porsyento (20%) nga kakablasan ha rehiyon-8 ha maabot nga 2015 basar han target han Millennium Development Goals (MDGs) han United Nation (UN) pinaagi han pagpapatuman han tinatawag nga 4Ps.
“Ha spirito han malamrag nga Kapaskuhan tama la nga ipakigbisog an aton mga katungod sugad han sistematiko nga pagtalapas han aton tawhanon nga mga katungod ug labi na an socio-economico nga mga katungod nga hasta ngada yana ginhahalot han aton gobyerno,” pagtatapos ni Lebico.###
war_Latn war_Latn war_Latn war_Latn war_Latn war_Latn